江畔老人愁
作者：崔顥
朝代：唐

paragraphs: 江南年少十八九，乘舟欲渡青溪口。
青溪口邊一老翁，鬢眉皓白已衰朽。
自言家代仕梁陳，垂朱拖紫三十人。
兩朝出將復入相，五世疊鼓乘朱輪。
父兄三葉皆尚主，子女四代爲妃嬪。
南山賜田接御苑，北宮甲第連紫宸。
直言榮華未休歇，不覺山崩海將竭。
兵戈亂入建康城，煙火連燒未央闕。
衣冠士子陷鋒刃，良將名臣盡埋沒。
山川改易失市朝，衢路縱橫填白骨。
老人此時尚少年，脫身走得投海邊。
罷兵歲餘未敢出，去鄉三載方來旋。
蓬蒿忘却五城宅，草木不識青谿田。
雖然得歸到鄉土，零丁貧賤長辛苦。
采樵屢入歷陽山，刈稻常過新林浦。
少年欲知老人歲，豈知今年一百五。
君今少壯我已衰，我昔少年君不睹。
人生貴賤各有時，莫見羸老相輕欺。
感君相問爲君說，說罷不覺令人悲。